b"\n_START_ARTICLE_\nGesta Tancredi\n_START_SECTION_\nL'autor\n_START_PARAGRAPH_\nRa\xc3\xbcl (n. abans del 1079 \xe2\x80\x93 m. despr\xc3\xa9s del 1130) era nadiu de Caen, poblaci\xc3\xb3 del Ducat de Normandia. Fou alumne d'Arnulf de Chocques, el qui seria m\xc3\xa9s tard patriarca de Jerusalem. Arnulf marx\xc3\xa0 a la croada amb el grup del duc Robert II de Normandia. Ra\xc3\xbcl havia estat capell\xc3\xa0 de Bohemond de T\xc3\xa0rent i quan aquest torn\xc3\xa0 de la primera croada i comen\xc3\xa7\xc3\xa0 el reclutament per la campanya del 1107, Ra\xc3\xbcl s'allist\xc3\xa0. Bohemond l'assign\xc3\xa0 al servei del seu nebot Tancred de Galilea, que fou governant del Principat d'Antioquia des del 1108 fins a la seva mort el 1112.\n_START_SECTION_\nContingut de la Gesta Tancredi\n_START_PARAGRAPH_\nTot i que la Gesta Tancredi est\xc3\xa0 basada en gran part en narracions de testimonis presencials dels fets, es comen\xc3\xa7\xc3\xa0 a escriure despr\xc3\xa9s de la mort de Tancred (11 de desembre del 1112), suposadament per evitar que pensessin que l'adulava per obtenir algun favor a canvi. M\xc3\xa9s tard els historiadors criticaren aquesta obra per trobar que era un paneg\xc3\xadric a favor dels cavallers normands, per\xc3\xb2 de fet el text \xc3\xa9s for\xc3\xa7a m\xc3\xa9s complicat que aix\xc3\xb2._NEWLINE_El llibre narra els fets de les croades des de la sortida del port de Bari l'any 1096 fins al 1105, quan s'interromp durant el setge d'Apamea i no se sap si s'han perdut les p\xc3\xa0gines finals que narrarien els sis darrers anys de la vida de  Tancred o si Ra\xc3\xbcl mor\xc3\xad abans de poder-lo acabar. Tanmateix, visqu\xc3\xa9 prou com per esmentar la mort de Bohemond II d'Antioquia, que fou l'any 1130._NEWLINE_La Gesta Tancredi, probablement per la relaci\xc3\xb3 propera que tenia amb Bohemond i Tancred, est\xc3\xa0 centrada en les carreres militars d'aquests dos homes; encara que t\xc3\xa9 una dedicat\xc3\xb2ria adre\xc3\xa7ada al seu mestre Arnulf. Aquesta \xc3\xa9s l'obra m\xc3\xa9s important com a font d'informacio escrita en llat\xc3\xad pel que fa a les campanyes dels normands en Cil\xc3\xadcia (1097\xe2\x80\x931108), i pel que fa als inicis del Principat d'Antioquia.\n_START_SECTION_\nInflu\xc3\xa8ncies i estil\n_START_PARAGRAPH_\nEst\xc3\xa0 clar que Ra\xc3\xbcl havia tingut una bona formaci\xc3\xb3 en autors cl\xc3\xa0ssics llatins. A m\xc3\xa9s de Virgili, el treball del qual coneixia, estava famiiaritzat amb l'obra d'Ovidi, que no esdevingu\xc3\xa9 un escriptor conegut fins al segle XII, i tamb\xc3\xa9 es pot notar que havia llegir Horaci, el qual no tingu\xc3\xa9 reconeixement en l'edat mitjana. M\xc3\xa9s en relaci\xc3\xb3 amb el tema que tracta la Gesta Tancredi podia obtenir inspiraci\xc3\xb3 en obres d'autors com: Titus Livi, Juli C\xc3\xa8sar, Luc\xc3\xa0 i Gai Sal\xc2\xb7lusti Crisp. La seva narrativa, repartida en 157 seccions, est\xc3\xa0 escrita en prosa quan relata esdeveniments, per\xc3\xb2 fa servir la poesia per descriure i lamentar-se de la captura de Tancred i l'espoli del Temple de Jerusalem, moments en qu\xc3\xa8 refereix emprar un llenguatge m\xc3\xa9s heroic i menys imparcial com seria d'esperar en un historiador. _NEWLINE_Un altre model potser fos Dudon de Saint-Quentin, qui ja havia escrit una obra sobre els normands, combinant prosa i vers, titulada De moribus et actis primorum Normaniae ducum._NEWLINE_La cr\xc3\xadtica sobre l'estil \xc3\xa9s diversa, Michot va escriure sobre aquesta obra que es fa feixuga de llegir per les moltes refer\xc3\xa8ncies a la mitologia grega que cont\xc3\xa9; Guizot, en canvi, la qualific\xc3\xa0 de molt enginyosa, un estil viu i alhora imaginatiu.\n_START_SECTION_\nEdicions\n_START_PARAGRAPH_\nL'\xc3\xbanic manuscrit que ha arribat als nostres dies fou descobert el 1716 per Edmond Mart\xc3\xa8ne en l\xe2\x80\x99abadia de Gembloux, a Normandia. Aquest monjo encoman\xc3\xa0 la pprimera edici\xc3\xb3 l'any seg\xc3\xbcent, inclosa en el seu Thesaurus Novus Anecdotorum. Uns anys despr\xc3\xa9s, Muratori feu una edici\xc3\xb3 m\xc3\xa9s exacta inclosa en Scriptores Rerum Italicarum. Aquest darrera versi\xc3\xb3 serv\xc3\xad de base per la traducci\xc3\xb3  de Fran\xc3\xa7ois Guizot, reputat historiador. _NEWLINE_El manuscrit original, que Heinrich von Sybel considera aut\xc3\xb2graf, es conserva en la Biblioteca Reial de B\xc3\xa8lgica, que est\xc3\xa0 a Brussel\xc2\xb7les, amb n\xc3\xbam. de cat\xc3\xa0leg FRBNF16604044."